

**ALYTAUS MIESTO SAVIVALDYBĖS TARYBA**

**SPRENDIMAS**

**DĖL ALYTAUS MIESTO SAVIVALDYBĖS TARYBOS 2013-12-19 SPRENDIMO** **NR. T-284 „DĖL ALYTAUS MIESTO TVARKYMO IR ŠVAROS TAISYKLIŲ TVIRTINIMO“ PAKEITIMO**

2023 m. spalio 26 d. Nr. T-285

Alytus

Vadovaudamasi Lietuvos Respublikos vietos savivaldos įstatymo Nr. I-533 pakeitimo įstatymu (2022 m. birželio 30 d. įstatymo Nr. XIV-1268 redakcija), Alytaus miesto savivaldybės taryba  nusprendžia:

1. Pakeisti Alytaus miesto tvarkymo ir švaros taisykles, patvirtintas Alytaus miesto savivaldybės tarybos 2013 m. gruodžio 19 d. sprendimo Nr. T-284 „Dėl Alytaus miesto tvarkymo ir švaros taisyklių tvirtinimo“ 1 punktu, ir jas išdėstyti nauja redakcija (pridedama).

2. Skelbti šį sprendimą vietos žiniasklaidos priemonėse ir Alytaus miesto savivaldybės interneto svetainėje www.alytus.lt.

3. Nustatyti, kad šis sprendimas įsigalioja 2023 m. lapkričio 1 d.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Nerijus Cesiulis

PATVIRTINTA

Alytaus miesto savivaldybės tarybos

2023 m. spalio 26 d.

sprendimu Nr. T-285

**ALYTAUS MIESTO TVARKYMO IR ŠVAROS TAISYKLĖS**

**I SKYRIUS**

**BENDROSIOS NUOSTATOS**

1. Alytaus miesto tvarkymo ir švaros taisyklės (toliau – taisyklės) galioja visoje Alytaus miesto savivaldybės (toliau – savivaldybė) teritorijoje. Jų privalo laikytis visi fiziniai ir juridiniai asmenys, nuolat gyvenantys arba esantys Alytaus mieste ar laikinai atvykstantys į jį, turintys mieste bet kokį nekilnojamąjį ar kilnojamąjį turtą, ar jo neturintys (toliau – asmenys). Įgyvendindami taisyklių reikalavimus, asmenys privalo elgtis sąžiningai, vadovautis protingumo, geros moralės ir atsakomybės principais, nepažeisti visuomenės ir valstybės interesų, kitų asmenų teisių ir laisvių, Taisyklių tikslas – užtikrinti, kad Alytaus miesto bendrojo naudojimo ir privačios valdos būtų valomos ir tvarkomos, sudarant gyventojams ir miesto svečiams sveikas, saugias bei palankias gyvenimo sąlygas ir tinkamą aplinkos sanitarinę būklę

2. Taisyklėse numatyti bendrieji ir specialieji kelių, gatvių, žemės sklypų ir kitų teritorijų tvarkymo ir švaros, taip pat renginių organizavimo ir tvarkos juose reikalavimai.

3. Asmenys tvarko ir užtikrina švarą jiems nuosavybės teise priklausančiose ar Lietuvos Respublikos įstatymų, administracinių aktų, sutarčių, susitarimų ir teismo sprendimų pagrindu priskirtose ar valdomose teritorijose, o faktiškai naudojamose teritorijose veikdami per bendrojo naudojimo objektų valdytojus.

4. Savivaldybė organizuoja, koordinuoja ir kontroliuoja Lietuvos Respublikos vietos savivaldos įstatymu priskirtų bendrojo naudojimo teritorijų, kelių, gatvių, šaligatvių, takų valymą ir priežiūrą.

5. Taisyklėse vartojamos sąvokos:

5.1. **Eismo zonos** – keliai, gatvės, sankryžos, tiltai, viadukai, estakados, pėsčiųjų, dviračių takai, aikštės, skverai ir parkai, krantinės, paplūdimiai, automobilių stovėjimo aikštelės, autobusų stotelės.

5.2. **Teritorijos priežiūra (eksploatavimas)** – teritorijos valymas ir tvarkymas, esančių želdinių priežiūra, vykdant įstatymų ir kitų teisės aktų nustatytus privalomuosius statinių ir jų aplinkos naudojimo ir priežiūros reikalavimus.

5.3. **Asmenys** – už švarą ir tvarką atsakingi miesto ribose esančio kilnojamojo ir nekilnojamojo turto savininkai, nuomininkai, renginių organizatoriai, prekybininkai ir pan. (įstaigos, jų filialai, įmonės, gamyklos, daugiabučių namų savininkų bendrijos, garažų bendrijos, individualiųjų namų, žemės sklypų savininkai ir kiti fiziniai ir juridiniai asmenys).

5.4. **Tvarkoma teritorija** – tai įstatymų nustatyta tvarka (teritorijų planavimo dokumentais) priskirti žemės sklypai, statinių, įrenginių apsaugos zonos, daugiabučių namų, individualių namų, įmonių, įstaigų ir organizacijų, bendrijų naudojami žemės sklypai, kiemai ar statinių, reikalingų gyventojų ūkio ir buities reikmėms tenkinti, teritorija. Jeigu pastatas ar sklypas priklauso keliems privačių valdų savininkams, įmonėms, įstaigoms ar organizacijoms prižiūrimą plotą tvarkyti priklauso visiems proporcingai pagal valdomą pastato dalį (jeigu nėra pasiskirstymo atsakomybė tenka visiems privačių valdų savininkams, įmonėms, įstaigoms, organizacijoms).

5.5. **Priskirta teritorija** – žemės sklypas, įstatymų nustatyta tvarka suformuotas kaip daiktas ir įregistruotas Nekilnojamojo turto registre, arba teritorijos, kurias asmenys naudoja iki jų suformavimo ir įregistravimo Nekilnojamojo turto registre.

5.6. **Bendrojo naudojimo teritorijos** –tai gatvės, pėsčiųjų takai, autobusų stotelės, tiltai, viadukai, parkai, skverai, aikštės, krantinės, paplūdimiai, poilsiavietės ir kt.

5.7. **Viešoji vieta** – Alytaus miesto savivaldybės teritorijoje esanti savivaldybei ar valstybei nuosavybės teise priklausanti ar patikėjimo teise valdoma teritorija (išskyrus išnuomotą ar perduotą naudotis teritoriją).

5.8. **Teritorijos priežiūros lygiai** – Alytaus miesto gatvių ir teritorijų, esančių prie gatvių, priežiūros lygiai (jų sąrašas pridedamas).

5.9. **Renginys** – koncertas, festivalis, šventė, ceremonija, minėjimas, paroda, eitynės, varžybos, mugė, reklaminė, pramoginė, socialinė, meninė ar kitokio pobūdžio akcija, filmo, reklamos, audiovizualinio kūrinio filmavimas, fotosesija ar kitas tam tikrą laiką trunkantis asmens organizuotas žmonių susibūrimas viešojoje vietoje iš anksto nustatytu laiku, skirtas tenkinti kultūrinius, sporto, verslo, socialinius ar kitus poreikius.

5.10. **Skelbimas** – priklijuojamas, prisegamas ar kitaip tvirtinamas informaciją pateikiantis pranešimas, nesusijęs su asmens komercine–ūkine, finansine ar profesine veikla, neskatinantis įsigyti prekių ar naudotis paslaugomis.

5.11. **Išorinė reklama** – reklama, kurios įvairios specialios (stendai, skydai, stulpai, vitrinos ir pan.) ir pritaikytos (pastatų sienos, stogai, laikinieji statiniai, transporto priemonės, oro balionai ir pan.) pateikimo priemonės yra ne patalpose.

5.12. **Prekybos vieta** – prekybos įrenginys (kioskas, paviljonas, lauko kavinė, laikinieji prekybos įrenginiai, skirti prekybai (prekystaliai, vežimėliai, stalai, kėdės, skėčiai, tvorelės, pakylos ir pan.), kuriuose juridinis ar fizinis asmuo, turintis nustatyta tvarka išduotą leidimą prekiauti (teikti paslaugas) viešose vietose, verčiasi mažmenine prekyba ar teikia paslaugas.

5.13. **Nuotekos** – buityje, ūkio ar gamybinėje veikloje naudotas arba perteklinis (kritulių, paviršinis, drenažinis ar pan.) vanduo, kurį jo turėtojas, naudodamasis nuotekų tvarkymo infrastruktūra, išleidžia į gamtinę aplinką arba į kitiems asmenims priklausančią nuotekų tvarkymo infrastruktūrą.

5.14. **Nuotekų kaupimo rezervuaras** – sandarios talpos, skirtos pavienių gyvenamųjų namų arba jų grupių buitinėms nuotekoms kaupti ir laikyti iki periodiško jų išsiurbimo ir išvežimo autocisternomis (rezervuarui prisipildžius) apdoroti, nukenksminti, valyti, panaudoti.

5.15. **Nuotekų tvarkymas** – nuotekų surinkimas, transportavimas, valymas, apskaita, tyrimas, išleidimas į aplinką ir valymo metu susidariusio dumblo ir kitų atliekų tvarkymas.

5.16. **Septikas** – tai anaerobinio nuotekų valymo įrenginys, skirtas iki 50 GE (gyventojų ekvivalentų) nuotekoms valyti.

5.17. **Vizualioji (regimoji) tarša** – kraštovaizdžio estetinę vertę mažinantys statiniai ar jų dalys (neišvaizdūs, nederantys kraštovaizdyje architektūriniu stiliumi), pradėti ir nebaigti statyti statiniai bei kiti apleisti statiniai ar jų dalys, vizualiai teršiantys kraštovaizdį, mažinantys rekreacinį potencialą, patrauklumą.

6. Kitas taisyklėse vartojamas sąvokas nustato Lietuvos Respublikos įstatymai ir jų įgyvendinamieji teisės aktai.

7. Alytaus miesto savivaldybės administracija (toliau – Savivaldybės administracija) organizuoja, koordinuoja ir kontroliuoja bendrojo naudojimo teritorijų valymą ir priežiūrą.

**II SKYRIUS**

**BENDRIEJI MIESTO TVARKYMO IR ŠVAROS REIKALAVIMAI**

8. Asmenys tvarkomose teritorijose privalo:

8.1. Nuolat užtikrinti švarą ir tvarką, valyti, tvarkyti, sušluoti, surinkti ir išvežti šiukšles, atliekas ir kitas nenaudojamas ar nereikalingas medžiagas ar daiktus.

8.2. Išvežti sąšlavas iš jų susidarymo vietų, susikaupusias šiukšles iš šiukšlių dėžių, sutvarkyti teritoriją aplink šiukšlių dėžes, buitinių atliekų bei antrinių žaliavų rūšiavimo konteinerius ir konteinerių stovėjimo aikšteles, užtikrinti, kad šiukšlių dėžės ir konteineriai nebūtų perpildyti bei teritorijos aplink juos nebūtų užterštos ne mažesniu kaip 5 metrų spinduliu, o esant būtinumui (pvz., paliktas šiukšles nunešus vėjui, gyvūnams ar pan.) ir didesniame plote.

8.3. Nuimti ir nuvalyti skelbimus nuo medžių, stulpų, tvorų, suoliukų, šiukšlių dėžių, kelio ženklų, šviesoforų, informacinių nuorodų, skulptūrų, paminklų, atminimo lentų ir su jais susijusių įrenginių.

8.4. Nuimti, nugriauti ar išnuomoti neteisėtai įrengtą išorinę reklamą (arba iškabą, nuorodą ar pan.) neatlyginant nuostolių jos savininkui.

8.5. Asmuo, turintis sklypą gyvenamojo namo ar kitokios paskirties statiniui statyti ir nepradėjęs statybos darbų, privalo sklypą prižiūrėti nuolat (šienauti žolę, rinkti šiukšles ir pan.), šienaujama ne mažiau kaip du kartus per metus, pirmas šienavimas einamaisiais metais turi būti atliktas iki birželio 10 dienos.

8.6. Tvarkyti želdinius:

8.6.1. šienauti visus žaliuosius plotus (pievas, vejas, kelkraščius, skiriamąsias juostas, griovius ir kitas teritorijas, kuriose auga žolė ar piktžolės), šienaujama pagal poreikį (pagal tvarkymo lygį), jei yra žolė grėbiama, ji gali būti kompostuojama specialiai tam įrengtuose konteineriuose, arba išvežama į kompostavimo aikšteles. Pirmą kartą žalieji plotai turi būti nušienauti ne vėliau kaip iki birželio 10 dienos;

8.6.2. genėti gyvatvores kiekvieną pavasarį iki vegetacijos pradžios; esant poreikiui jos gali būti genimos pakartotinai;

8.6.3. kirsti, genėti ar pertvarkyti medžius ir krūmus, tvarkyti saugotinus želdinius Savivaldybės administracijoje nustatyta tvarka gavus leidimą. Sklypai neturi būti apaugę savaiminės, atžalinės kilmės krūmais ir medžiais.

8.7. Valyti žaliuosius plotus:

8.7.1. I lygis – šiukšles, lapus ir smulkias šakas surinkti ir išvežti kiekvieną dieną iki 11 val.;

8.7.2. II lygis–šiukšles, lapus ir smulkias šakas surinkti ir išvežti ne rečiau kaip kiekvieną dieną iki 13 val.;

8.7.3. masinio lapų kritimo metu lapus sugrėbti į krūvas ir išvežti į kompostavimo aikšteles. Bendro naudojimo teritorijose (privažiuojamose vietose) ir prie daugiabučių gyvenamųjų namų esančių komunalinių atliekų konteinerių sukrautus lapus, žolę ir šakas nustatytu laiku išveža zoną aptarnaujanti įmonė;

8.7.4. žiemos laikotarpiu, jeigu nėra sniego, žaliuosius plotus valyti kaip vasaros laikotarpiu;

8.7.5. kiekvienais metais Savivaldybės administracijos direktorius skelbia švaros mėnesį, kviesdamas gyventojus ir organizacijas į pavasarines miesto viešųjų teritorijų švarinimo ir tvarkymo talkas. Talkų dalyviai ir organizatoriai derina valomas teritorijas, talkų laiką ir atliekų išvežimo tvarką su Savivaldybės administracija.

8.8. Šienauti žaliuosius plotus:

8.8.1. I lygis – nepjautos žolės aukštis visoje tvarkomoje teritorijoje negali būti didesnis kaip 8 cm. Jei susidaro žolės perteklius, kuris nepanaudojamas mulčiavimui – jį sugrėbti ir išvežti į kompostavimo aikšteles tuoj po nupjovimo;

8.8.2. II lygis – žolė pjaunama iki 6 kartų per sezoną. Nupjautos žolės aukštis turi būti ne didesnis kaip 8 cm. Jei susidaro žolės perteklius, kuris nepanaudojamas mulčiavimui, jį reikia sugrėbti ir išvežti į kompostavimo aikšteles tuoj po nupjovimo;

8.8.3. kiekvieną kartą šienaujant pašalinti medžių atžalas ir išnaikinti atžalinės kilmės krūmus, atsirandančius šienaujamuose plotuose;

8.8.4. daugiabučių namų savininkų bendrijoms priskirtas teritorijas prižiūrėti tokiu pačiu lygiu, kaip šalia esanti bendrojo naudojimo teritorija;

8.8.5. tais atvejais, kai šienaujamose pievose, kelkraščiuose, grioviuose ar kitose teritorijose auga invazinės rūšies augalai (Sosnovskio barščiai), jų naikinimo darbai organizuojami Savivaldybės administracijos nustatyta tvarka.

9. Pasibaigus darbams, renginiui, prekybos ar paslaugų teikimo viešojoje vietoje laikui, asmenys privalo iškart sutvarkyti eismo zonas ir kitas teritorijas, kuriomis buvo leista laikinai naudotis, atkurti į buvusią jų padėtį, jei jos buvo sugadintos.

10. Statinio statybos vadovas, jei darbus vykdo juridinis asmuo, arba darbus organizuojantis fizinis asmuo privalo:

10.1. prižiūrėti statybvietę ir įvažiavimo į ją kelius, statybos ar griovimo darbus vykdyti taip, kad nebūtų teršiamos eismo zonos ir (ar) kitos teritorijos už statybvietės ribų, užtikrinti, kad transporto priemonės, išvažiuojančios ar įvažiuojančios iš (-į) statybvietės (-ę), neterštų eismo zonų ir (ar) kitų teritorijų. Kiekvieną dieną sutvarkyti šalia statybvietės esančios užterštos gatvės dalį, t. y. užteršę bendrojo naudojimo teritoriją už statybos aikštelės ribų (gatves, šaligatvius, žaliąsias zonas), jas privalo nuvalyti patys arba sudaryti sutartis su miestą tvarkančiomis įmonėmis;

10.2. statydamas ar rekonstruodamas statinius, jei nuo gatvės pusės statomi pastoliai, aptverti statybos aikštelę, o aptvėrimo projektą suderinti su Savivaldybės administracija, taip pat užtikrinti nuolatinę tvoros priežiūrą taip, kad ji būtų tvarkinga ir saugi. Tvora nelaikoma tvarkinga ir saugia, jei ji visa ar jos dalis yra supuvusi, sulūžusi, nugriuvusi, kelia pavojų kitiems asmenims ir (ar) jų turtui, neriboja pašalinių asmenų laisvo patekimo į statybvietę. Alytaus miesto centrinės dalies urbanistinio kultūrinio draustinio teritorijoje statomų ar rekonstruojamų pastatų statybos aikštelė privalo būti aptverta tvora su laikino dekoravimo tentu su pastato fasado vaizdu, uždengti kitais vaizdiniais galima tik papildomai suderinus su Savivaldybės administracija;

10.3. žemės kasimo darbus vykdyti pagal Leidimų atlikti kasinėjimo darbus Alytaus miesto viešojo naudojimo teritorijoje (gatvėse, vietinės reikšmės keliuose, aikštėse, žaliuosiuose plotuose), atitverti ją ar jos dalį arba apriboti eismą joje tvarkos aprašą. Vykdant statybos darbus želdiniai turi būti apsaugoti nuo galimos žalos, vadovaujantis aplinkos ministro patvirtintomis Želdynų apsaugos, vykdant statybos darbus, taisyklėmis. Asmenys, kuriems buvo leista vykdyti kasimo darbus eismo zonose ir (ar) kitose teritorijose, privalo visiškai atkurti eismo zonų ir (ar) kitų teritorijų buvusią padėtį ir pagal aktą perduoti jas Savivaldybės administracijai. Asmenys, kuriems buvo leista atitverti teritoriją, privalo įrengti laikinuosius kelio ženklus pagal su Eismo saugumo komisija suderintą schemą, bei užtikrinti, kad kelio ženklai ir jų įrengimas visą jų naudojimo laikotarpį atitiktų susisiekimo ministro patvirtintų Kelio ženklų įrengimo ir vertikaliojo ženklinimo taisyklių reikalavimus bei būtų tvarkingi, t. y. nebūtų kreivi, pakrypę, nešvarūs, nublukę, nusisukę ir pan.;

10.4. baigęs darbus pagal aktą perduoti Savivaldybės administracijai sutvarkytas gatves, kelius, žaliuosius plotus, kuriais darbų vykdymo laikotarpiu buvo leista laikinai naudotis;

10.5. sustabdžius statybos darbus privaloma atlikti statinio konservavimo darbus, siekiant apsaugoti statinio konstrukcijas, inžinerines sistemas, inžinerinius tinklus bei įrenginius nuo žalingo atmosferos veiksnių poveikio, užtikrinti pašalinių asmenų laisvo patekimo į statybvietę apribojimą, žmonių saugą, priešgaisrinę apsaugą ir aplinkos apsaugą nuo taršos iš statybvietės. Konservavimo darbai atliekami teisės aktų nustatyta tvarka ir turi būti baigti ne vėliau kaip per 30 dienų nuo statybos darbų sustabdymo. Po konservavimo darbų atlikimo nebaigtas statyti statinys turi būti saugus ir atrodyti taip, kad ir negadintų vaizdo bei kraštovaizdžio. Alytaus miesto centrinės dalies urbanistinio kultūrinio draustinio teritorijoje esantys pastatai privalo būti uždengti laikino dekoravimo tentu su pastato fasado vaizdu, uždengti kitais vaizdiniais galima tik papildomai suderinus su Savivaldybės administracija.

11. Statinių savininkai ar asmenys, statinius valdantys nuomos, panaudos ar kitu teisėtu pagrindu, daugiabučių gyvenamųjų namų ar kitos paskirties pastatų savininkų bendrijos ir administratoriai, taip pat savininkai tų statinių, kuriuose yra sustabdyti statybos darbai ir (ar) statiniai yra užregistruoti Registrų centre kaip nebaigta statyba, arba savininkai tų statinių ir (ar) kitų įrenginių, kurie stovi tų savininkų nuosavybės teise valdomame žemės sklype ir nėra užregistruoti Nekilnojamojo turto registre, privalo:

11.1. tvarkyti, valyti, remontuoti, dažyti ir prižiūrėti statinių fasadus, laiku atlikti būtinus remonto darbus, užtikrinti estetiškai tvarkingą fasadų išvaizdą;

11.2. neleisti įrengti nesuderintos išorinės reklamos, išmontuoti (nuimti) nustatyta tvarka nesuderintą išorinę reklamą;

11.3. aptverti arba kitomis priemonėmis užtikrinti, kad nebūtų galima patekti į nebaigtus statyti, užkonservuotus statinius, taip pat griūvančius, nenaudojamus, avarinės būklės pastatus, atskiras jų dalis, patalpas ar kaupti juose atliekas, aptvėrimas turi atrodyti taip, kad negadintų vaizdo ir kraštovaizdžio (t. y. neturi būti išterliotas, aplipdytas įvairiais skelbimais, reklamomis, išskyrus suderintus su Savivaldybės administracija atvejus, nešvarus, nusilupęs ar pan.) ir būti saugus. Alytaus miesto centrinės dalies urbanistinio kultūrinio draustinio teritorijoje esantys tokie pastatai, kurie nedera kraštovaizdyje architektūriniu stiliumi ir vizualiai teršia kraštovaizdį, privalo būti uždengti laikino dekoravimo tentu su vaizdiniais, suderintais su Savivaldybės administracija. Jei statinys neuždengiamas, gavus įspėjimą raštu, per jame nurodytą terminą savivaldybė uždengimą gali įrengti savo nuožiūra, išlaidos už uždengimo įrengimą iš atsakingų asmenų gali būti išieškomos teismo keliu;

11.4. prižiūrėti prie statinių įrengtų neįgaliųjų transporto priemonėms skirtų vietų ženklinimą, laiku atnaujinti horizontalų ženklinimą ir vertikalius ženklus;

11.5. pagal poreikį prie statinių, valdomų nuosavybės, nuomos, panaudos ar kitu teisėtu pagrindu, teisės aktų nustatyta tvarka įrengti vietas automobiliams statyti; technines eismo reguliavimo priemones (kelio ženklus, kelių ženklinimą, atitvarus, užtvarus, eismo saugumo saleles, greičio mažinimo kalnelius, informacinius ar kitokius stovus ir kt.) įrengti, eksploatuoti ar naudoti galima tik gavus Eismo saugumo komisijos leidimą. Techninės eismo reguliavimo priemonės gali būti įrengiamos tik esant visų suinteresuotų asmenų pritarimui, be to asmenys privalo užtikrinti, kad techninės eismo reguliavimo priemonės netrukdys vykdyti reikalingų funkcijų skubios pagalbos atveju, taip pat aptarnaujančiam, specialiajam transportui ar avarinėms tarnyboms. Tuo atveju, jei techninė eismo reguliavimo priemonė trukdo atitinkamoms tarnyboms vykdyti savo funkcijas, ji gali būti demontuota ar pašalinta nekompensuojant turtui padaryto nuostolio;

11.6. įvažiavimui (išvažiavimui) į (iš) kiemus (-ų) naudoti tik įrengtą įvažiavimo kelią;

11.7. mieste prie visų gyvenamųjų namų ir visuomeninės paskirties pastatų fasadų pritvirtinti standartinius numerius, kurie atitinka Adresų registre įregistruotą adresą. Ties gatvių sankryžomis gatvių pavadinimų lenteles ir namų numerius užsako ir jų pritvirtinimą organizuoja Savivaldybės administracijos Miesto ūkio skyrius, gavęs gyventojų prašymą. Kitų gyvenamųjų namų ir kt. pastatų gatvių pavadinimų lenteles, numerius privalo įsirengti ir už juose nurodyto adreso teisingumą atsako pastato savininkai, naudotojai ar pastatą administruojanti įmonė. Alytaus miesto centrinės dalies urbanistinio kultūrinio draustinio teritorijoje gatvės pavadinimo lentelė turi būti su Alytaus miesto herbu, kaip nurodo Pastatų, jų kompleksų, butų patalpų ir korpusų ženklinimo standartas (Savivaldybės administracijos direktoriaus 2013-09-11 įsakymas Nr. DV-571).

12. Viešojoje vietoje prekiaujantis ar paslaugas teikiantis asmuo privalo:

12.1. prekybos vietą sukomplektuoti ir užstatyti pagal Savivaldybės administracijos išduotą leidimą ir jame nurodytą vietą, laikydamasis leidime nurodytų ribų. Panaikindamas prekybos vietą, asmuo privalo sutvarkyti aplinką, atnaujinti dangą (jei buvo sugadinta) ir apie tai informuoti Savivaldybės administraciją;

12.2. laikinoje prekybos ar maitinimo vietoje švenčių ar renginių metu, kurioje yra rizika aplaistyti dangą, privaloma dangą uždengti, o jei danga buvo aplaistyta – ją nuplauti, kad neliktų aplaistymo žymių;

12.3. prekybos vietoje bei teritorijoje, esančioje aplink 5 metrų spinduliu, užtikrinti tvarką, švarą, surinkti šiukšles, o esant būtinumui (pvz., paliktas šiukšles nunešus vėjui, gyvūnams ar pan.) ir didesniame plote, ir klientams aiškiai matomoje ir prieinamoje vietoje pastatyti (įrengti) valomą (-as) ir prižiūrimą (-as) šiukšlių dėžę (-es), ne mažiau kaip 100 litrų talpos. Viešosiose vietose, kuriose dėl dažno gyventojų lankymosi ir aptarnavimo specifikos susidaro daug antrinių žaliavų, viešųjų renginių metu pastatyti laikinuosius specialius konteinerius, skirtus antrinėms žaliavoms surinkti, ar taikyti kitokias jų surinkimo priemones (pvz., antrinių žaliavų surinkimas specialiais maišais).

13. Prekybos, paslaugų ir viešojo maitinimo (kavinių, restoranų, barų, klubų, greitojo maisto paviljonų) įmonių vadovai ir asmenys, vykdantys veiklą pagal verslo liudijimus, privalo užtikrinti, kad:

13.1. jų įmonės prieigose būtų tvarkinga ir švaru, o nuo pagrindinių durų ne toliau kaip 3 metrai būtų įrengta geros išvaizdos, valoma, plaunama, dezinfekuojama ir nuolat prižiūrima, t. y. neperkrauta, iš kurios nebėga įvairūs skysčiai ir pan., šiukšlių dėžė su pelenine, o maitinimo įstaigų, prekiaujančių maistu vienkartiniuose induose, prieigose ne toliau kaip 3 metrai – ne mažesnė kaip 120 litrų talpos šiukšlių dėžė;

13.2. iki prekybos ar paslaugos teikimo vietos būtų įrengtas priėjimo (privažiavimo) takas (kelias) su danga (pvz. trinkelių, plytelių, asfalto), prieš tai suderinus su Savivaldybės administracija.

14. Nugriovęs pastatą ar kitą statinį, iškėlęs laikiną statinį (metalinį garažą, kioską ar kt.), jo savininkas ar teisėtas valdytojas, naudotojas privalo išvežti atliekas, šiukšles ir sutvarkyti vietą, kurioje stovėjo statinys.

15. Lauko tualetai (biotualetai) nuolat turi būti švarūs, tvarkingi ir dezinfekuoti.

16. Vasaros sezono metu privaloma tvarkyti ir prižiūrėti paplūdimius. Nuorūkoms ir kitoms šiukšlėms rinkti turi būti pastatomos šiukšlių dėžės bei specialūs konteineriai, skirti antrinėms žaliavoms surinkti.

17. Paplūdimių teritorijose automobilius privaloma statyti tik tam skirtose aikštelėse.

18. Vedžiojant šunis, kates ir kitus gyvūnus ir jiems priteršus bendrojo naudojimo vietas, gyvūnų savininkai ar gyvūną vedžiojantys asmenys privalo nedelsiant surinkti bei išvalyti ekskrementus ir įmesti į artimiausią specialią šiukšlių dėžę, jos nesant – į mišrių komunalinių atliekų šiukšlių dėžę ar konteinerį.

**III SKYRIUS**

**NUOTEKŲ TVARKYMO REIKALAVIMAI**

19. Daugiabučių ir individualių namų bei garažų ir kitų pastatų (toliau – pastatų) savininkai privalo nuotekas tvarkyti taip:

19.1. esant galimybėms prisijungti prie centralizuotos nuotekų tvarkymo sistemos, prisijungus prie centralizuotos nuotekų infrastruktūros;

19.2. nesant galimybių prisijungti prie centralizuotos nuotekų tvarkymo sistemos, laikydamiesi šių reikalavimų:

19.2.1. tualetai su kaupimo rezervuarais, individualios nuotekų tvarkymo sistemos su nuotekų valymu ir valytų nuotekų išleidimu į aplinką ar individualios sistemos su kaupimo rezervuarais turi būti įrengtos vadovaujantis statybos techniniu reglamentu 2.02.09:2005 „Vienbučiai ir dvibučiai gyvenamieji pastatai“ ir Lietuvos Respublikos aplinkos ministerijos patvirtintų Nuotekų kaupimo rezervuarų bei septikų įrengimo, eksploatavimo ir kontrolės rekomendacijų Nr. R 22-00 reikalavimais;

19.2.2. pastato savininkas privalo turėti ir ne mažiau kaip vienerius metus saugoti dokumentus (nuotekų išvežimo ar analogišką sutartį, nuotekų perdavimo išvežimui aktus, važtaraščius ar kt., apmokėjimo už nuotekų išvežimą dokumentus), įrodančius, kad nuotekos iš nuotekų kaupimo rezervuarų ir (ar) septikų yra perduotos išvežti nuotekų vežimo paslaugas teikiančiam juridiniam asmeniui / įmonei;

19.2.3. pastatų savininkai privalo sudaryti sutartis su nuotekų vežimo paslaugas teikiančiu juridiniu asmeniu / įmone, turinčiu teisę verstis tokia veikla.

20. 19.1 ir 19.2 punktų reikalavimai netaikomi pastatų savininkams, įsirengusiems ir eksploatuojantiems nuotekų valymo įrenginius pagal aplinkosaugos reikalavimus (išskyrus septikus).

21. Savivaldybės administracijos atsakingi tarnautojai, Aplinkos ministerijos Alytaus regiono aplinkos apsaugos departamento atstovai gali pareikalauti iš savivaldybės teritorijoje esančių nuotekų vežimo paslaugas teikiančių juridinių asmenų / įmonių bei individualiai nuotekas tvarkančių fizinių ir juridinių asmenų pateikti jiems reikalingus dokumentus apie susidarančių nuotekų tvarkymą bei duomenis, reikalingus susidarančių nuotekų kiekiams nustatyti (įvertinti).

22. Pastatų savininkams, kuriems nesudarytos sąlygos jungtis prie centralizuotų nuotekų surinkimo tinklų, nuotekų kiekis nustatomas taip:

22.1. vartojantiems centralizuotai tiekiamą geriamąjį vandenį, nuotekų kiekis prilyginamas patiekto geriamojo vandens kiekiui, jeigu sutarties šalys (abonentas ir vandens tiekėjas) raštu nesusitarė kitaip;

22.2. geriamuoju vandeniu apsirūpinantiems individualiai, nuotekų kiekis prilyginamas sunaudoto geriamojo vandens kiekiui, nustatytam pagal geriamojo vandens apskaitos prietaiso, įrengto individualioje vandens tiekimo infrastruktūroje, rodmenis. Jeigu geriamojo vandens apskaitos prietaiso neįmanoma įrengti techniškai, nuotekų kiekis nustatomas sutartyje, kuri sudaroma su vežimo paslaugas teikiančiu juridiniu asmeniu / įmone arba pagal faktiškai išvežtą jų kiekį.

23. Tvarkant nuotekų kaupimo rezervuarus ir septikus pastatų savininkai nuotekas, kaupiamas septikuose ir kitokiuose nuotekų kaupimo rezervuaruose, juos pripildžius (bet ne rečiau kaip 1 kartą per kalendorinius metus), atsižvelgiant į sunaudojamo vandens apskaitą, privalo perduoti išvežimui nuotekų vežimo paslaugas teikiančiam juridiniam asmeniui/įmonei pagal sudarytą nuotekų tvarkymo ar analogišką sutartį ne mažiau nei pagal apskaitą sunaudojamo vandens.

24. Reikalavimai nuotekoms vežti:

24.1. nuotekos iš septikų ir nuotekų kaupimo rezervuarų gali būti išvežamos tvarkyti tik į miesto nuotekų valymo įrenginius. Vežėjai atitinkamai privalo turėti sutartis, sudarytas su valymo įrenginius eksploatuojančiomis įmonėmis;

24.2. nuotekos iš kaupimo rezervuarų ir septikų turi būti vežamos užpildžius atitinkamus aktus, važtaraščius ar kitus dokumentus;

24.3. nuotekas iš kaupimo rezervuarų ir septikų draudžiama pilti į aplinką arba vežti į mažus nuotekų valymo įrenginius, kuriuose jų negalima tinkamai apdoroti;

24.4. nuotekų iš kaupimo rezervuarų ir septikų išleidimas į nuotekų tinklus, dumblo džiovinimo aikšteles yra neleistinas;

24.5. nuotekų vežėjas privalo nurodyti atvežamų nuotekų kiekį ir jų paėmimo vietą. Atvežamų nuotekų kiekiai bei atvežimo laikas, jeigu nėra įrengta automatinė nuotekų priėmimo sistema, pagal nuotekų išvežimo dokumentus turi būti registruojami specialiame nuotekų valymo įrenginių žurnale.

25. Nuotekų kaupimo rezervuarus ir tualetus dezinfekuoja, remontuoja ir privažiavimą prie jų garantuoja pastatų savininkai arba eksploatuojančios įmonės. Rezervuarai ir lauko tualetai turi būti išbetonuoti, su sandariais dangčiais, valomi pagal higienos reikalavimus.

**IV SKYRIUS**

**TVARKOMŲ EISMO ZONŲ PRIEŽIŪRA ŽIEMĄ**

26. Asmenys tvarkomose teritorijose žiemą privalo:

26.1. valyti sniegą, barstyti smėlį, skaldelę, druską ar kitas sniego, ledo tirpdymo priemones, šalinti ledą, pirmiausia – nuo tiltų, sankryžų ir gatvių, kuriomis važiuoja visuomeninis transportas, užtikrindami jo nepertraukiamą eismą, taip pat visuomeninio transporto stotelėse;

26.2. valydami eismo zonas, krauti sniegą ir (ar) ledą toliau kaip 10 m nuo visuomeninio transporto stotelių ženklų ir toliau kaip 1 m nuo medžių, apšvietimo atramų ir šviesoforų. Draudžiama krauti sniegą visuomeninio transporto stotelių įvažose;

26.3. nustojus snigti, sniegą valyti ir kaupti tokiu būdu, kad būtų užtikrintas transporto priemonių ir pėsčiųjų eismas, esant būtinybei, jį išvežti. Sniegą nuo individualių gyvenamųjų namų įvažų nusivalo pastatų savininkai, naudotojai ar pastato administratoriai;

26.4. susikaupusį sniegą krauti ant šaligatvio krašto, nesusiaurinant šaligatvio pločio ne daugiau kaip iki 1,2 m, esant siauresniam, valyti visą plotį, taip pat nuvalyti sniegą nuo požeminių priešgaisrinių hidrantų 1 m spinduliu;

26.5. prasidėjus plikšalai barstyti smėlio, chlorido mišiniu priskirtas valomas ir tvarkomas teritorijas, užtikrinant transporto eismą ir pėsčiųjų saugumą;

26.6. šalinti ledą (varveklius), sniegą nuo gyvenamųjų namų ir kitų pastatų stogų, lietaus vamzdžių ir balkonų, užtikrinant, kad savaiminis sniego ar ledo kritimas nuo statinių nesukeltų žalos žmonių sveikatai, turtui. Valydami sniegą, ledą ir varveklius nuo gyvenamųjų namų ir kitų pastatų stogų, lietaus vamzdžių ir balkonų, privalo laikytis darbo saugos reikalavimų, aptverti pavojingą teritoriją, nesugadinti stogų dangos, ryšių ir elektros tinklų komunikacijų, apsaugos įrangos, laidų, šviestuvų, radijo ir televizijos antenų, želdinių, statinių fasadų;

26.7. sniegui ir (ar) ledui valyti naudoti įrankius, negadinančius eismo zonų dangos, miesto augmenijos. Asmuo atsako už infrastruktūros ar augalų sugadinimą vykdant valymo darbus;

26.8.kai individualių namų kvartaluose esančioms gatvėms valyti trukdo gyventojų gatvėse palikti automobiliai ir dėl to lieka nenuvalyti ruožai, gyventojai per 24 val. privalo nuvalyti dėl jų palikto automobilio nenuvalytą sniegą.

27. Barstymo medžiagas laikyti tik dėžėse-konteineriuose, kurie negali būti pastatyti po medžiais ar krūmais.

28. Savivaldybės administracijos užsakymu miesto teritoriją prižiūrinčios įmonės iš centrinių gatvių, aikščių ir visuomeninio transporto stotelių, esant būtinumui, privalo išvežti sniegą.

29. Visoms gatves valančioms organizacijoms ir fiziniams asmenims leidžiama vežti ir versti sniegą tik tam skirtose vietose.

30. Po žiemos nutirpus sniegui ir ledui iki balandžio 15 d. nuvalyti nuo žaliųjų plotų patekusį žvyrą, surinkti ir išvežti gatvių priežiūros atliekas ir sąšlavas.

**V SKYRIUS**

**DRAUDIMAI**

31. Draudžiama:

31.1. laužyti/gadinti suoliukus, dviračių stovus, eismo reguliavimo priemones, šiukšlių dėžes, konteinerius ir kitus bendro naudojimo įrenginius;

31.2. palikti, padėti, išmesti nenaudojamus ar sugedusius, sulūžusius bet kokius kilnojamuosius daiktus, įrenginius (pvz., baldus, buitinius prietaisus) ne tam skirtose vietose;

31.3. sudaužius nešamą stiklinį, molinį ar kitokį dūžtantį daiktą palikti nesurinktas duženas;

31.4. tvirtinti skelbimus ant medžių, krūmų, kelio ženklų, šviesoforų, informacinių nuorodų, skulptūrų, paminklų, atminimo lentų ir su jais susijusių įrenginių, stulpų, pastatų ir statinių bei kitose šiam tikslui nenumatytose vietose. Asmuo, atsakingas už skelbime nurodytą veiklą, privalo užtikrinti, kad skelbimai nebūtų platinami šiam tikslui nenumatytose vietose, taip pat už tai, kad skelbimas būtų laiku nuimtas iš numatytos vietos, jei leidimas jį kabinti buvo išduotas ribotam laikotarpiui;

31.5. kabinti, dėti, klijuoti ar kitaip tvirtinti daiktus, taip pat plakatus su užrašais, piešiniais, ženklais, nuorodomis ant skulptūrų, paminklų, atminimo lentų ir su jais susijusių įrenginių;

31.6. įrengti, kabinti, statyti, dažyti ar kitaip tvirtinti ir eksploatuoti reklamines informacines iškabas, plakatus, reklaminius skydus, stovus, stendus, ar kitokius viešuosius užrašus, negavus leidimo Savivaldybės administracijos nustatyta tvarka, taip pat nenuimti jų pasibaigus viešinimui suderintam laikui;

31.7. rašinėti, braižyti, piešti, teršti ar kitaip terlioti ant skulptūrų, paminklų, atminimo lentų ir su jais susijusių įrenginių, taip pat pastatų, tvorų ir kitų statinių ar atskirų jų dalių (sienų, durų, langų ir kt.). Leidžiama piešti tik gavus Savivaldybės administracijos leidimą su suderinta grafičių piešimo vieta ir turiniu;

31.8. šiukšlinti, numesti nuorūkas, popierių, prekių pakuotes ar teršti kitomis atliekomis, statybiniu laužu, automobilių dalimis ir kt. bendro naudojimo teritorijas, vandens telkinius ir jų apsaugos zonas;

31.9. užsiimti bet kokia veikla (atliekų, maisto produktų kaupimas ir panašiai), kuri gali sukelti aplinkos užterštumą, skatinti parazitų ar graužikų veisimąsi bei kelti pavojų žmonių sveikatai;

31.10. laužyti, kirsti ar kitaip žaloti medžius, krūmus, jų šakas, lapus ir žiedus, pažeisti medžių kamienus žoliapjovėmis ar kitais žaliųjų plotų priežiūros įrenginiais; savavališkai kirsti, persodinti at kitaip pašalinti, genėti saugotinus medžius ir krūmus; bendro naudojimo teritorijose mindžioti gėlynus, skinti, rauti gėles ir ardyti veją;

31.11. juridiniams asmenims nupjautą žolę, rudenį sugrėbtus arba sušluotus lapus, surinktas nukritusias šakas krauti bendrojo naudojimo teritorijose, į buitinių atliekų bei antrinių žaliavų rūšiavimo konteinerius ir konteinerių stovėjimo aikšteles; juridiniai asmenys ją turi išvežti į kompostavimo aikšteles patys arba sudaryti sutartis su teritorijas tvarkančiomis organizacijomis;

31.12. savavališkai sodinti želdinius miesto teritorijoje (išskyrus privačioje žemėje ir privačioje namų valdoje). Sodinti želdinius galima tik su Savivaldybės administracija suderinus apželdinimo projektą arba schemą;

31.13. kalti vinimis ar kitaip tvirtinti prie medžių reklaminius skydus, skelbimus, žaloti medžius kabinant ant jų bet kokius įrenginius;

31.14. gaudyti ir naikinti paukščius, žvėris, smulkiąją fauną (išskyrus kenkėjus), ardyti skruzdėlynus;

31.15. bendrojo naudojimo teritorijose ganyti ūkinius gyvulius, vedžiojant šunis teršti jas jų ekskrementais;

31.16. plauti transporto priemones gatvėse, aikštėse, parkuose, skveruose, paplūdimiuose, prie upės, daugiabučių gyvenamųjų namų kiemuose ir kitose tam tikslui nepritaikytose ar neskirtose vietose;

31.17. paplūdimių teritorijose statyti automobilius ne tam skirtose aikštelėse;

31.18. maudytis ir (arba) kaitintis nuogiems (išskyrus tam skirtas, paženklintas vietas), plauti skalbinius fontanuose ir miesto teritorijoje esančiuose vandens telkiniuose (išskyrus privačius), maudyti ir (arba) vedžioti gyvūną įrengtuose paplūdimiuose ir 20 m teritorijoje aplink juos;

31.19. šluoti sąšlavas į lietaus kanalizacijos bei kitus požeminių inžinerinių tinklų šulinius, miesto gatves ir šaligatvius, pilti į juos paplavas, purvą, pelenus, smėlį, sniegą, mesti ledą ar kitas atliekas;

31.20. pilti į lietaus ir buitinių nuotekų šulinius vandenį, kuriame yra naftos produktų arba kitokių kenksmingų ar užsidegančių medžiagų;

31.21. naudoti miesto teritorijoje esančius bendro naudojimo žaliuosius plotus daržams;

31.22. rinkti antrines žaliavas (tekstilę, stiklainius, butelius ir kitus daiktus) iš atliekų konteinerių;

31.23. statyti, įrengti ir eksploatuoti laikinus statinius ar įrenginius, neturint nustatyta tvarka suderinto projekto ar statybą leidžiančio dokumento (jeigu jis reikalingas);

31.24. vykdant žemės darbus, užversti gruntu ar statybos produktais bei jų atliekomis želdinius, požeminių inžinerinių tinklų (kamerų) dangčius, gaisrinius hidrantus, geodezijos ženklus, kitus įrenginius.

31.25. be žemės savininko ar teisėto valdytojo raštiško sutikimo sandėliuoti iškastą gruntą, statybines ar kitas medžiagas, gamybos produkciją arba kitus daiktus, taip pat juos sandėliuoti netvarkingai arba teršti teritoriją statybinėmis atliekomis ir gruntu; esant būtinybei atsivežti malkų, statybinių ar kitų medžiagų, suderinus su žemės savininku ar teisėtu valdytoju ir gavus raštišką jo sutikimą, jos gali būti laikinai, bet ne ilgiau kaip vieną mėnesį, sandėliuojamos miesto bendro naudojimo teritorijoje; atlaisvinus teritoriją, ji turi būti sutvarkyta;

31.26. savo sklype laikyti statybines ar kitas medžiagas, teršiančias aplinką ar kitaip trukdančias aplinkiniams bei išmesti atliekas už savo žemės sklypo ribos į gretimą sklypą arba bendro naudojimo teritorijas;

31.27. asmenims važinėti transporto priemonėmis tam tikslui neskirtomis, taip pat savavališkai išvažinėtomis vietomis, įvažiuoti į kelią, gatvę vikšriniam ar kelią, gatvę teršiančiam transportui, išskyrus darbus vykdančius asmenis požeminių tinklų remonto atveju;

31.28. ant vejos, žolės, gėlynuose, žaliuosiuose plotuose, savavališkai įrengtose ar atsiradusiose stovėjimo vietose, išvažinėtose (sugadintose) vejose, žolynuose ir panašiose vietose savavališkai kloti plyteles, trinkeles ar kitą dangą, ant tokiu būdu įrengtos dangos sustoti, statyti ir laikyti motorines transporto priemones, traktorius, savaeiges mašinas, eismui ne keliais skirtas transporto priemones ir priekabas;

31.29. sandėliuoti iškastą gruntą neuždengus vejos specialiu paklotu. Šis draudimas netaikomas asmeniui, kuriam teritorija priklauso nuosavybės teise;

31.30. ardyti ar gadinti eismo zonų dangą ir želdinius už statybvietės ribų, neturint Savivaldybės administracijos leidimo;

31.31. eismo zonas valyti mechaniniu būdu, jei naudojama technika, įrengimai ar įrankiai kenkia dangoms ar jas gadina;

31.32. eismo zonose įrengti, eksploatuoti ar naudoti technines eismo reguliavimo priemones (kelio ženklus, kelių ženklinimą, šviesoforus, atitvarus, užtvarus, eismo saugumo saleles, greičio mažinimo kalnelius, informacinius ar kitokius stovus ir kt.) be Eismo saugumo komisijos leidimo ir nesuderinus jų statymo vietos su Savivaldybės administracijos Viešosios tvarkos skyriumi;

31.33. miesto bendro naudojimo teritorijoje esančiose eismo zonose bei prie daugiabučių namų esančiose automobilių stovėjimo aikštelėse laikyti M2 ir M3 (autobusų), N1, N2 ir N3 (krovininių automobilių) klasės transporto priemones, O1,  O2, O3, O4 klasės priekabas ir puspriekabes, taip pat neeksploatuojamas, techniškai netvarkingas, paliktas be priežiūros transporto priemones, kitą techniką, įrengimus ar jų dalis (jei šios transporto priemonės trukdo eismo zonų priežiūrai, jos gali būti nuvežamos į saugojimo aikštelę);

31.34. važinėti dviračiais, riedučiais ir riedlentėmis šokinėjant per (ant) suoliukus (-ų), turėklus (-ų), šaligatvių bortelius (-ių) arba kitus (-ų) inžinerinius (-ių) ar apdailos objektus (-ų), taip pat važinėti kitais būdais, kurie kelia grėsmę žmonių saugumui ir (ar) gali padaryti žalą (asmenims, turtui), išskyrus važinėjimą specialiai tam pritaikytose vietose. Šis draudimas netaikomas asmeniui, kuriam teritorija priklauso nuosavybės teise;

31.35. važiuoti motorinėmis transporto priemonėmis, mopedais ar triratėmis transporto priemonėmis  šaligatviais ar pėsčiųjų takais, taip pat parkuose, skveruose ir kituose žaliuosiuose plotuose, statyti transporto priemones ant vejų, žaliųjų plotų, ant neuždengtų specialiomis grotelėmis pomedžių ar šaligatvio, taip pat savavališkai įrengtose ar atsiradusiose stovėjimo vietose, išvažinėtuose, sugadintuose žaliuosiuose plotuose, išskyrus Kelių eismo taisyklėse numatytus atvejus;

31.36. dėti, laikyti ir kaupti daiktus, medžiagas ar atliekas, įrengti nuolatines ar laikinas poilsio, miego ar gyvenimo vietas po daugiabučių gyvenamųjų namų balkonais, parkuose, skveruose ar kitose žaliosiose zonose;

31.37. pilti į fontanus atliekas, valiklius, chemines medžiagas, higienos priežiūros priemones ar skysčius, fontanus gadinti, teršti, šiukšlinti, naudoti jų vandenį. Draudimas pilti valiklius netaikomas fontanus prižiūrintiems asmenims;

31.38. kūrenti laužus (išskyrus atvejus, jei tai renginys, suderintas Savivaldybės administracijos nustatyta tvarka, kurio metu kūrenami laužai, taip pat pagal projektą įrengtose laužavietėse), deginti žolę, šakas, lapus ir (ar) kitas atliekas konteineriuose ir kitose vietose, jas užkasti;

31.39. be suderinimo Savivaldybės administracijos nustatyta tvarka naudoti civilines pirotechnikos priemones masinio žmonių susibūrimo vietose (renginiuose, autobusų ir troleibusų stotelėse, stotyse ir pan.), važiuojamosiose kelio dalyse, pėsčiųjų judėjimo zonose;

31.40. dėti gėles ir vainikus žmonių žūties vietose eismo zonose;

31.41. prašyti išmaldos / duoti išmaldą pinigais (draudimas netaikomas religinėms apeigoms ir kulto ceremonijoms, vykstančioms kulto pastatuose ir aplink juos, taip pat renginiuose, kuriems išduotas leidimas organizuoti renginį ir jame nustatyta renginio (susirinkimo) vieta, laikas ir forma), žodžiu ar kitais veiksmais priekabiauti prie praeivių, garsiai šūkauti ar vartoti necenzūrinius žodžius, atlikti įžūlius veiksmus;

31.42. prie medžių ir krūmų laikyti barstymui skirtą smėlį, kaupti nuo eismo zonų nukastą sniegą (išskyrus suderintus su Savivaldybės administracija atvejus);

31.43. sniegą ir ledą nuo šaligatvių ir pėsčiųjų takų mesti į važiuojamąją kelio dalį, valant gatvės važiuojamąją dalį užversti sankryžas ir šaligatvius;

31.44. krauti į rietuves sniegą arčiau kaip 10 m nuo visuomeninio transporto stotelių ženklų, taip pat visame įvažos plote;

31.45. krauti sniegą arčiau kaip 1 m nuo apšvietimo atramų, šviesoforų;

31.46. naudoti nepritaikytą specialiąją techniką ir įrankius, kurie kenkia asfalto, betono bei akmens dangų paviršiams, valant sniegą ir ledą nuo aikščių, šaligatvių ir pėsčiųjų takų mechanizuotu ar rankiniu būdu;

31.47. į buitinių nuotekų šulinius versti bet kokio tipo atliekas;

31.48. nuotekų tinklus savavališkai prijungti prie centralizuotos nuotekų tvarkymo sistemos tinklų;

31.49. teršti aplinką nuotekomis; naudoti lauko tualetą, jei yra sudaryta galimybė prisijungti prie nuotekų tinklų;

31.50. buitines nuotekas prijungti prie lietaus nuotekų tinklų ar drenažinės sistemos, išleisti į griovius, atvirus vandens telkinius;

31.51. paviršines (lietaus) ir drenažo nuotekas prijungti prie buities nuotekų tinklų;

31.52. individualių gyvenamųjų namų rajonuose patalpoms šildyti naudoti atliekas ar kitą netinkamą kurą;

31.53. naudoti kepsnines savivaldybės parkuose, skveruose ar kitose rekreacinėse vietose, išskyrus specialiai tam įrengtas vietas;

31.54. be Savivaldybės administracijos leidimo prekiauti ir teikti kitas paslaugas viešose vietose.

**VI SKYRIUS**

**SPECIALIEJI ORO KOKYBĖS GERINIMO REIKALAVIMAI**

32. Atliekant teritorijų priežiūros, tvarkymo ir statybos objektų rangos darbus, dėl kurių susidaro dulkių, privaloma naudoti drėkinimo įrenginius, o pervežant statybos ir griovimo, teritorijų tvarkymo atliekas, jas uždengti ir paviršius sudrėkinti.

33. Šaligatvius ir gatves valyti tik prieš tai sudrėkinus ar vakuuminiu būdu.

34. Kai iš aplinkos apsaugos valstybinės kontrolės institucijos gaunama informacija apie susidariusias nepalankias oro teršalų išsisklaidymo sąlygas arba užfiksuojama, kad teršalų koncentracija viršija ribines užterštumo vertes ar pavojaus slenksčius, privaloma taikyti laikinas dulkėtumo mažinimo priemones:

34.1. papildomai plauti gatves;

34.2. esant galimybei nutraukti ar apriboti dulkėtumą didinančius darbus iki palankių teršalams išsisklaidyti meteorologinių oro sąlygų ir nustatytų ribinių verčių viršijimo galutinio stabilizavimosi iki leistinų verčių;

34.3. esant būtinybei, Savivaldybės administracijai priimti sprendimą dėl transporto priemonių eismo laikino apribojimo arba uždraudimo tam tikroje savivaldybės teritorijoje;

34.4. teikti informaciją visuomenei apie galimą poveikį sveikatai ir jo mažinimo galimybes.

**VII SKYRIUS**

**BAIGIAMOSIOS NUOSTATOS**

35. Savivaldybės administracija ir kitos institucijos pagal savo kompetenciją kontroliuoja, kaip yra įgyvendinamos šios taisyklės.

36. Taisyklių reikalavimus pažeidę asmenys atsako Lietuvos Respublikos administracinių teisės pažeidimų kodekso nustatyta tvarka ir tai neatleidžia jų nuo prievolės laikytis šių taisyklių ir pašalinti esančius pažeidimus.

37. Kiti šiose taisyklėse neišvardyti sanitarijos, higienos, viešosios tvarkos, triukšmo valdymo, gamtos apsaugos reikalavimai yra taikomi vadovaujantis galiojančiais Lietuvos Respublikos įstatymais ir kitais teisės aktais.

\_\_\_\_\_\_\_\_\_\_\_\_\_\_

Alytaus miesto tvarkymo ir švaros taisyklių

priedas

**ALYTAUS MIESTO** **GATVIŲ IR TERITORIJŲ, ESANČIŲ PRIE GATVIŲ, PRIEŽIŪROS LYGIŲ SĄRAŠAS**

|  |  |  |  |
| --- | --- | --- | --- |
| Eil. Nr. | Gatvės ir teritorijos pavadinimas | I lygis | II lygis |
| 1. **Pirmasis Alytus** | | | |
| 1.1. | A. Juozapavičiaus tiltas | x |  |
| 1.2. | A. Juozapavičiaus g. | x |  |
| 1.3. | Pirmojo Alytaus aikštė | x |  |
| 1.4. | Jiezno g. |  | x |
| 1.5. | Miškininkų g. autobusų sustojimo aikštelė |  | x |
| 1.6. | Panemuninkėlių g. | x |  |
| 1. **Pėsčiųjų ir dviračių takai** | | x |  |
| 1. **Senamiestis** | | | |
| 3.1. | J. Basanavičiaus g. |  | x |
| 3.2. | A. Baranausko g. |  | x |
| 3.3. | Rotušės a. | x |  |
| 3.4. | Užuolankos g. |  | x |
| 3.5. | Senamiesčio skveras | x |  |
| 3.6. | Bažnyčios g. | x |  |
| 3.7. | Vilniaus g. | x |  |
| 3.8. | Jotvingių g. | x |  |
| 3.9. | S. Dariaus ir S. Girėno g. | x |  |
| 3.10. | Laisvės Angelo aikštė | x |  |
| 3.11. | Kauno g. |  | x |
| 3.12. | Savanorių g. |  | x |
| 3.13. | Ligoninės g. | x |  |
| 3.14. | Tvirtovės g. | x |  |
| 3.15. | Alyvų takas |  | x |
| 3.16. | Maironio g. |  | x |
| 3.17. | Seirijų g. |  | x |
| 3.18. | Suvalkų g. |  | x |
| 3.19. | Rūtų g. | x |  |
| 3.20. | Vytauto g. |  | x |
| 3.21. | Birutės g. |  | x |
| 3.22. | Margio g. |  | x |
| 3.23. | Pulko g. | x |  |
| 3.24. | Aušros g |  | x |
| 3.25. | Žalgirio g. |  | x |
| 1. **Dainavos mikrorajonas** | | | |
| 4.1. | Naujoji g. (nuo Tvirtovės g. iki Žuvinto g.) | x |  |
| 4.2. | Aikštė prie Alytaus sporto ir rekreacijos centro |  | x |
| 4.3. | Tvirtovės g. | x |  |
| 4.4. | Kauno g. |  | x |
| 4.5. | Takas Žiburio – Vilties g. ir skveras |  | x |
| 4.6. | Takas Žiburio g. – Vingio g. |  | x |
| 4.7. | Takas Naujoji g. – Vilties g. |  | x |
| 4.8. | Vilties g. |  | x |
| 4.9. | Vingio g. |  | x |
| 4.10. | Žiburio g. |  | x |
| 4.11. | Žuvinto g. | x |  |
| 1. **Putinų mikrorajonas** | | | |
| 5.1. | Žuvinto g. | x |  |
| 5.2. | Lauko g. |  | x |
| 5.3. | Šaltinių g. |  | x |
| 5.4. | Kauno g. |  | x |
| 5.5. | Ūdrijos g. |  | x |
| 5.6. | Takas Žuvinto g. – Naujoji g. 66 |  | x |
| 5.7. | Miklusėnų g. |  | x |
| 5.8. | Naujoji g. (nuo Žuvinto g. iki Putinų g.) | x |  |
| 5.9. | Naujoji g. (nuo Putinų g. iki galinio autobusų sustojimo) |  | x |
| 5.10. | A. Jonyno g. |  | x |
| 5.11. | Kalniškės g. |  | x |
| 5.12. | Pramonės g. |  | x |
| 5.13. | Takas Naujoji g. – Šaltinių g. |  | x |
| 5.14. | Takas Lauko g. – Putinų g. 8A aikštelė |  | x |
| 5.15. | Takas A. Jonyno g. – Pramonės g. |  | x |
| 5.16. | Putinų g. |  | x |
| 5.17. | Aikštė prie VšĮ Alytaus kultūros centro |  | x |
| 5.18. | Kalnėnų g. |  | x |
| 5.19. | Takas Naujoji g. 54 – Naujoji g. 62 |  | x |
| 5.20. | Dovainiškių g. |  | x |
| 5.21. | Estakada |  | x |
| 5.22. | Lietuvos tūkstantmečio tiltas |  | x |
| 5.23. | Pievų g. |  | x |
| 5.24. | Fortų g. |  | x |
| 5.25. | Sidabrio g. |  | x |
| 5.26. | Lankų g. |  | x |
| 5.27. | Artojų |  | x |
| 5.28. | Verslo |  | x |
| 1. **Vidzgirio mikrorajonas** | | | |
| 6.1. | Takas ir laiptai prie Statybininkų g. 33 | x |  |
| 6.2. | Takas Kaštonų g. – Statybininkų g. (pro „Sakalėlio“ pradinę m-klą ir Bendruomenės centrą) |  | x |
| 6.3. | Santaikos g. | x |  |
| 6.4. | Ulonų g. | x |  |
| 6.5. | Daugų g. |  | x |
| 6.6. | Takai su laiptais (prie Sveikatos tako) | x |  |
| 6.7. | Varėnos g. |  | x |
| 6.8. | Kepyklos g. |  | x |
| 6.9. | Naujoji g. | x |  |
| 6.10. | Likiškėlių g. | x |  |
| 6.11. | Jazminų g. |  | x |
| 6.12. | Takas Volungės g. – Likiškėlių g. |  | x |
| 6.13. | Takas Likiškėlių g. – Jurgiškių g. |  | x |
| 6.14. | Sudvajų g. |  | x |
| 6.15. | Statybininkų g. | x |  |
| 6.16. | Volungės g. |  | x |
| 6.17. | Jurgiškių g. |  | x |
| 6.18. | Jaunimo g. |  | x |
| 6.19. | Kaštonų g. |  | x |
| 6.20. | Topolių g. |  | x |
| 6.21. | Sveikatos takas nuo Pulko g. iki Raudonkalnio g. | x |  |
| 6.22. | Sveikatos takas nuo Raudonkalnio g. iki Punsko g. |  | x |
| 6.23. | Sveikatos takas nuo Pulko g. iki A. Baranausko g. | x |  |
| 6.24. | Takas Likiškėlių g. – Jaunimo g. |  | x |
| 6.25. | Takas Sudvajų – Jaunimo – Kaštonų g. |  | x |
| 6.26. | Takas Kaštonų g. – Jaunimo g. |  | x |
| 6.27. | Takas Statybininkų g. 33 – Topolių g. |  | x |
| 6.28. | Takas Jurgiškių g. 43 – Likiškėlių g. su laiptais |  | x |
| 6.29. | Takas Santaikos g. 30 – Sudvajų g. su laiptais |  | x |
| 6.30. | Takas Jurgiškių g. 43 – Statybininkų g. 54 |  | x |
| 6.31. | Takas Volungės – Statybininkų g. 42 |  | x |
| 6.32. | Takas nuo Volungės g. pro ,,Vilties“ mokyklą-darželį |  | x |
| 6.33. | Takas Volungės g. – Jazminų g. 36 |  | x |
| 6.34. | Takas Sveikatos takas – Statybininkų g. 30 |  | x |
|  | Takas nuo PC „Lidl“ – Volungės g. – Likiškėlių g. iki Jurgiškių g. | x |  |
| 6.35. | Takas Statybininkų – Volungės g. (pro Statybininkų g. 30) |  | x |
| 6.36. | Takas Statybininkų g. 46 – Volungės g. 3 – Likiškėlių g. |  | x |
| 6.37. | Takas Sveikatos takas – Topolių g. (prie PC „Norfa“) |  | x |
| 6.38. | Takai su laiptais Topolių g. – Šv. Benedikto gimnazija (dvi atšakos) |  | x |
| 6.39. | Takas Topolių g. 11D – Sveikatos takas |  | x |
| 6.40. | Pulko g. | x |  |
| 6.41. | Rūtų g. | x |  |
| 6.42. | Gardino g. |  | x |
| 6.43. | Gamyklos g. |  | x |
| 6.44. | Geležinkelio g. |  | x |
| 6.45. | Perlojos g. |  | x |
| 6.46. | Punsko g. |  | x |
| 6.47. | Amatų g. |  | x |
| 6.48. | Kernavės g. |  | x |
| 6.49. | Raudonkalnio g. | x |  |

\_\_\_\_\_\_\_\_\_\_\_\_\_\_